钦定古今图书集成/明伦汇编/氏族典/第246卷 > 张庭瑞
## 钦定古今图书集成/明伦汇编/氏族典/第246卷 > 张庭瑞

按《元史张庭珍传》：“庭珍弟庭瑞，字天表，幼以功业自
许，兵法、地志、星历、卜筮无不推究。以宿卫从宪宗伐
蜀，为先锋。中统二年，授元帅府参议，留戍青居。诸军
攻开州、达州，庭瑞将兵筑城虎啸山，扼二州路。宋将
夏贵以师数万围之，坚守逾月。庭瑞度宋兵稍懈，夜
劫贵营，宋兵惊溃，杀都统栾俊、雍贵、胡世雄等五人”，
斩千馀级。以功授奉议大夫、知高唐州。改濮州尹，迁
陕西四川道按察副使。政过于猛，上官弗便，陷以罪。
徙四川屯田经略副使，东西川行枢密院。发兵围重
庆，朝廷知庭瑞练习军事，换成都总管。蜀平，升诸蛮
部宣慰使，授叙州等处蛮部宣抚使，改潭州路总管。
时湖广省臣方剥民为功，庭瑞知不可拒，乃辞归关
中。三年思成都，遂从汉中分家奴往居焉。以疾卒。